# L'ACA i l'Ajuntament de Muntanyola impulsen obres per millorar la garantia i la qualitat de l'aigua de boca

* **S'ha implantat un sistema de pretractament i doble filtració al dipòsit de l'Hostalot, que millorarà la qualitat de l’aigua potable**
* **Aquesta actuació, amb una inversió de 197.000 € permet disposar d'un tractament de potabilització adequat per eliminar les terboleses procedents de la captació superficial**
* **Aquesta actuació se sumarà a les 2 de renovació de la xarxa de distribució del municipi i en conjunt suposen una inversió global de més de 533.000 euros**

El director de l'Agència Catalana de l'Aigua (ACA), Samuel Reyes, i l'alcalde de Muntanyola, Carles Morera, han inaugurat avui les obres que milloraran la qualitat de l'aigua subministrada en aquest municipi de la comarca d'Osona.

Amb una inversió propera als 197.0342 euros, 113.535 dels quals han estat aportats per l'ACA a través d'una línia de subvencions, s'ha implantat un sistema de pretractament i doble filtració al dipòsit de l'Hostalot. Aquesta actuació permet disposar d'un tractament de potabilització adequat per eliminar les terboleses procedents de la captació superficial.

Les millores han suposat el desplegament de diverses mesures com la captació des del pou d'un cabal de 8 m3/hora, un anàlisi en continu de la terbolesa, millores en el sistema de filtració i el bombament de l'aigua des del dipòsit de l'Hostalot al dipòsit de barreja, on es troben l'aigua provinent de la captació subterrània i la provinent de la captació del Ter, millorant així la seva qualitat.

Aquesta actuació, s’afegeix a la realitzada durant els darrers anys per a la renovació de la xarxa de distribució de Muntanyola -que va suposar una inversió de 109.224 euros, amb una subvenció de l’ACA de 46.787 euros- i la que es licitarà properament per a executar durant els anys 2024-2025 ‘Projecte de renovació de la canonada d’impulsió i distribució del dipòsit Intermig al dipòsit de Primera Fase’, que suposarà una inversió de 195.783 euros (amb una subvenció de l’ACA de 142.396 euros).

En conjunt, les tres actuacions suposen una inversió total de més de 533.640 euros (ja que també compten amb ajuts de la Diputació de Barcelona i de l’empresa Aigües de Vic) per millorar la garantia i la qualitat de l’aigua al municipi.

#### Més de 140 MEUR per a millorar l’abastament

Entre 2016 i 2023, l’ACA ha destinat més de 140 milions d’euros per a la millora de l’abastament d’aigua, a través de sis línies d’ajuts per a la millora del subministrament d’aigua en alta (120 MEUR), dues línies d’ajuts destinades a la millora de les xarxes d’abastament supramunicipals (17 MEUR) i quatre convocatòries en el mateix període per a la redacció dels plans directors d’aigua i la instal·lació de comptadors, destinant conjuntament prop de 4 milions d’euros.

*15 de desembre de 2023*